钦定古今图书集成/明伦汇编/官常典/第383卷 > 魏少游
## 钦定古今图书集成/明伦汇编/官常典/第383卷 > 魏少游

按《唐书》本传：“少游，字少游，邢州钜鹿人。以吏干称。天
宝末，累迁朔方水陆转运副使。肃宗幸灵武，杜鸿渐
等奉迎，而留少游缮治宫室。少游大为殿宇，幄帟皆
象宫阙，诸王公主悉有次舍供儗。穷水陆又有千馀
骑，铠帜光鲜，振旅以入，帝见宫殿，不悦曰：‘我至此欲
就大事，安用是为’？命去之，除左司郎中。两京平，封钜”
鹿县侯，迁陕州刺史。王师溃于邺，河、洛震骇，少游镇
守自若。擢京兆尹。李辅国以其不附己，改卫尉卿。会
率群臣马助军，少游与汉中王瑀持异，帝怒，贬渠州
长史。复为京兆尹。始请“中书门下省五品、尚书省四
品、诸司正员三品、诸王、驸马期以上亲及婿若甥，不
得任京兆官。”诏可。大历二年，为江西观察使，进刑部
尚书，改封赵国公。六年卒，赠太子太师。少游四为京
兆，虽无赫赫名，然善任人，缘饰规检，有足称者。